फीफा अंडर-17 का नई दिल्ली के जवाहर लाल नेहरू स्टेडियम में शुक्रवार को आगाज हुआ। पहला मैच कोलंबिया और घाना के बीच शुरू हो गया है। इसके बाद रात 8 बजे से भारत और अमेरिका के बीच मैच होगा। इस मैच के दौरान पीएम नरेंद्र मोदी मौजूद रहेंगे। फीफा की महासचिव फातमा समौरा और फीफा टूर्नामेंटों के प्रमुख जेमी यारजा भी मौजूद रहेंगे। इसके अलावा नेहरू स्टेडियम में भारतीय फुटबॉल के दिग्गज आईएम विजयन, बाईचुंग भूटिया और वर्तमान कप्तान सुनील क्षेत्री के भी उपस्थित रहने की उम्मीद है। उल्लेखनीय है जवाहर लाल नेहरू स्टेडियम में 60 हजार दर्शक बैठ सकते हैं। सूत्रों ने कहा है कि स्टेडियम में दर्शकों के भारी संख्या में आने की उम्मीद है।